Žaloba zasielateľa proti príkazcovi na náhradu škody spojenej
			porušením povinnosti poskytnúť správne údaje 
Okresný súd
Hviezdoslavova ul. č. 28, 010 59 Žilina
Žalobca: 	INTERTACT, spol. s r.o., 800 00 Bratislava, Palisády č. 735, IČO, DIČ, IČ DPH,
	zastúpená Ing. Petrom Bojanovským, konateľom,
	zapísaná v obchodnom registri Okresného súdu Bratislava I, odd., vo vl. č. .........................
Žalovaný: 	Považské chemické závody, a.s., 010 01 Žilina, Nábrežná ul. č. 32, IČO, DIČ, IČ DPH,
	zastúpená Ing. Jozefom Tichým, predsedom predstavenstva,
	zapísaná v obchodnom registri Okresného súdu v Žiline, odd., vo vl. č. ................................
Vec:		Žaloba zasielateľa proti príkazcovi na náhradu škody spôsobenej porušením povinnosti poskytnúť správne údaje
I.
Medzi žalobcom a žalovaným bola dňa 1. 6. 2023 písomne uzavretá zasielateľská zmluva, podľa ktorej bol žalobca ako zasielateľ povinný obstarať pre žalovaného ako príkazcu v lehote od 1. 7. do 12. 7. 2023 prepravu tovaru podľa špecifikácie do Hamburgu, nákladný prístav, kója 2.
Dôkaz – Zasielateľská zmluva zo dňa 1. 6. 2023
II.
Dňa 1. 7. 2023 prevzal dopravca dojednaný žalobcom v závode Bytča žalovaného zásielku tovaru a začal s jej prepravou do miesta určenia. V ten istý deň v popoludňajších hodinách dostal žalobca od dopravcu faxom správu z hraničného priechodu Kúty, že zásielka nebola colnými orgánmi prepustená, pretože nebolo predložené vývozné povolenie vydané príslušnými orgánmi na vývoz predmetného tovaru, a vyzval žalobcu, aby urobil opatrenia na zabezpečenie nákladu.
Žalobca ihneď odcestoval s ďalším zamestnancom svojej firmy vlastným vozidlom na uvedenú colnicu, kde mu tieto skutočnosti potvrdili. Na základe toho sa žalobca snažil podať ihneď správu žalovanému, ktorého však nezastihol. Preto sa rozhodol urobiť opatrenia na zabezpečenie nákladu i vozidla garážovaním v Kútoch. Až na tretí deň bola zásielka vrátená žalovanému.
Dôkaz:
–	Fax zo dňa 1. 7. 2023
–	Nákladný list
–	Výpoveď vodiča kamiónu Jozefa. Malotu, bytom Južná ul. č. 31, 010 01 Žilina
–	Záznam colnice v Kútoch
III.
Tým, že žalovaný neoznámil pri uzatváraní zasielateľskej zmluvy žalobcovi skutočnosť, že prepravovaný tovar do cudziny podliehal v tomto konkrétnom prípade licenčnému konaniu podľa osobitných predpisov, porušil zákonnú povinnosť, v dôsledku čoho žalobca vynaložil náklady vo výške 1 800 € (slovom jedentisíc osemsto eur) na riešenie situácie podľa Čl. II a súčasne mu vznikla škoda vo výške 2 750 € (slovom dvetisícsedemstopäťdesiat eur). Žalovaný odmieta oprávnené nároky žalobcu uspokojiť.
Dôkaz – Výpoveď účastníkov
IV.
Pretože žalovaný porušil zákonnú povinnosť a odmieta dobrovoľne uhradiť žalobcovi škodu, ktorá mu tým vznikla vrátane vynaložených nákladov, žalobca žiada, aby Okresný súd v Žiline vydal tento
rozsudok
Žalovaný je povinný zaplatiť žalobcovi sumu 4 550 € (slovom štyritisícpäťstopäťdesiat eur) a trovy konania, všetko do 3 dní od nadobudnutia právoplatnosti rozsudku.
Žilina 1. 9. 2023